CELEX ID: 32011D0648
Publication Date: 2011-10-04

Document:
KOMISIJOS ĮGYVENDINIMO SPRENDIMAS
2011 m. spalio 4 d.
kuriuo dėl Belgijos įtraukimo į valstybių narių, kuriose nenustatyta Aujeskio ligos atvejų, sąrašą iš dalies keičiamas Sprendimas 2008/185/EB
(pranešta dokumentu Nr. C(2011) 6997)
(Tekstas svarbus EEE)
(2011/648/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 9 straipsnio 2 dalį ir 10 straipsnio 2 dalį,
kadangi:
(1)
Direktyvoje 64/432/EEB nustatytos prekybos galvijais ir kiaulėmis Sąjungoje taisyklės. Tos direktyvos 9 straipsnyje nustatyti tam tikrų užkrečiamųjų ligų, įskaitant Aujeskio ligą, privalomų nacionalinių kontrolės programų tvirtinimo kriterijai. Be to, tos direktyvos 10 straipsnyje nustatyta, kad jeigu valstybė narė mano, kad jos teritorijoje arba teritorijos dalyje šių ligų, įskaitant Aujeskio ligą, atvejų nenustatyta, ji privalo pateikti Komisijai atitinkamus patvirtinamuosius dokumentus;
(2)
2008 m. vasario 21 d. Komisijos sprendimu 2008/185/EB dėl papildomų garantijų, susijusių su Aujeskio liga, Bendrijos vidaus prekybai kiaulėmis, ir kriterijų, pateikiant informaciją apie šią ligą (2), nustatytos papildomos kiaulių vežimo valstybėse narėse garantijos. Šios garantijos yra susijusios su valstybių narių klasifikavimu pagal Aujeskio ligos statusą jose;
(3)
Sprendimo 2008/185/EB I priede išvardytos valstybės narės ar jų regionai, kuriuose nenustatyta Aujeskio ligos atvejų ir kuriose uždrausta vakcinacija. To sprendimo II priede išvardytos valstybės narės ar jų regionai, kuriuose vykdomos patvirtintos nacionalinės Aujeskio ligos likvidavimo kontrolės programos;
(4)
šiuo metu Belgija yra įtraukta į Sprendimo 2008/185/EB II priedo sąrašą kaip valstybė narė, kurioje įvykdytos patvirtintos nacionalinės Aujeskio ligos likvidavimo kontrolės programos;
(5)
Belgija pateikė dokumentus, pagrindžiančius jos paraišką paskelbti, kad šioje valstybėje narėje nenustatyta Aujeskio ligos atvejų;
(6)
įvertinus šios valstybės narės pateiktus patvirtinamuosius dokumentus, reikėtų Belgiją išbraukti iš Sprendimo 2008/185/EB II priedo sąrašo ir įrašyti ją į to paties sprendimo I priedo sąrašą;
(7)
todėl Sprendimas 2008/185/EB turėtų būti atitinkamai iš dalies pakeistas;
(8)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2008/185/EB I ir II priedai pakeičiami šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2011 m. spalio 4 d.

EuroVoc Classification:
Level 1: 100147
100149
100161
100156
Level 2: 100277
100191
100283
100282
100215
100249
100250
100245
Level 3: 2442
5283
2479
122
2106
4590
913
4845
5962
2200
2450
5877
All Descriptors: 1445
1755
192
2560
4839
619